Title: ประกาศกระทรวงสาธารณสุข (ฉบับที่ 12) พ.ศ. 2549 เรื่อง หลักเกณฑ์ วิธีการ และเงื่อนไขการแสดงคำหรือข้อความที่อาจก่อให้เกิดความเข้าใจผิด ในฉลากของบุหรี่ซิกาแรต บุหรี่ซิการ์ และยาเส้น ตามพระราชบัญญัติควบคุมผลิตภัณฑ์ยาสูบ พ.ศ. 2535

ประกาศกระทรวงสาธารณสุข

ประกาศกระทรวงสาธารณสุข
(ฉบับที่
๑๒) พ.ศ. ๒๕๔๙
เรื่อง
หลักเกณฑ์ วิธีการ และเงื่อนไขการแสดงคำหรือข้อความที่อาจก่อให้เกิดความเข้าใจผิด
ในฉลากของบุหรี่ซิกาแรต
บุหรี่ซิการ์ และยาเส้น
ตามพระราชบัญญัติควบคุมผลิตภัณฑ์ยาสูบ
พ.ศ. ๒๕๓๕

อาศัยอำนาจตามความในมาตรา ๑๒ แห่งพระราชบัญญัติควบคุมผลิตภัณฑ์ยาสูบ
พ.ศ. ๒๕๓๕
อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล ซึ่งมาตรา
๒๙ ประกอบกับมาตรา ๕๐ ของรัฐธรรมนูญแห่งราชอาณาจักรไทย บัญญัติให้กระทำได้โดยอาศัยอำนาจตามบทบัญญัติแห่งกฎหมาย
รัฐมนตรีว่าการกระทรวงสาธารณสุข จึงออกประกาศไว้ ดังต่อไปนี้

ข้อ ๑  บุหรี่ซิกาแรต บุหรี่ซิการ์ หรือยาเส้น ที่ผลิตหรือนำเข้าในราชอาณาจักรไทย
ฉลากที่พิมพ์บนซองหรือภาชนะบรรจุบุหรี่ซิกาแรต บุหรี่ซิการ์ หรือยาเส้น และกล่องหรือกระดาษหุ้มห่อซองหรือภาชนะบรรจุบุหรี่ซิกาแรต
บุหรี่ซิการ์ หรือยาเส้น จะต้องไม่มีคำว่า Mild Medium Light Ultralight
Low tar หรือ คำ ข้อความ ที่มีความหมายทำนองเดียวกัน ซึ่งอาจทำให้ผู้บริโภคเข้าใจว่า
เป็นบุหรี่ที่ปลอดภัย หรือมีระดับสารพิษน้อยกว่าบุหรี่ทั่วไป
ทั้งนี้คำว่า ข้อความ
ตามวรรคหนึ่งให้หมายความรวมถึงการกระทำให้ปรากฏด้วยตัวอักษร สัญลักษณ์
หรือภาพ ที่ทำให้บุคคลทั่วไปเข้าใจความหมายได้

ข้อ ๒  บุหรี่ซิกาแรต บุหรี่ซิการ์ หรือยาเส้น ที่ผลิตหรือนำเข้าเพื่อการจำหน่ายนอกราชอาณาจักรไทย
หรือนำเข้าเพื่อเป็นตัวอย่างในการทดสอบ วิเคราะห์ และวิจัย โดยมีรายละเอียดในการผลิตหรือนำเข้าเพื่อการดังกล่าวอย่างชัดเจนไม่ต้องปฏิบัติตามประกาศนี้

ข้อ ๓  บุหรี่ซิกาแรต บุหรี่ซิการ์ หรือยาเส้น ที่ได้มีการผลิตหรือได้นำ
เข้ามาในราชอาณาจักรไทยเพื่อการจำหน่ายในราชอาณาจักรไทย ก่อนวันที่ประกาศฉบับนี้มีผลใช้บังคับให้ได้รับยกเว้นไม่ต้องปฏิบัติตามประกาศนี้
แต่ทั้งนี้ต้องไม่เกิน ๑๘๐ วัน นับแต่วันที่ประกาศมีผลใช้บังคับ

ข้อ ๔[๑]
 ประกาศฉบับนี้ให้ใช้บังคับเมื่อพ้นกำหนด ๑๘๐
วัน นับถัดจากวันประกาศในราชกิจจานุเบกษา เป็นต้นไป

ประกาศ
ณ วันที่ ๓๑ สิงหาคม พ.ศ. ๒๕๔๙
พินิจ
จารุสมบัติ
รัฐมนตรีว่าการกระทรวงสาธารณสุข

นันทนา/ผู้จัดทำ
๕  ตุลาคม  ๒๕๔๙

[๑]
ราชกิจจานุเบกษา เล่ม ๑๒๓/ตอนพิเศษ ๑๐๑ ง/หน้า ๙/๒๙ กันยายน ๒๕๔๙